ΚΑΝΟΝΙΣΜΟΣ (ΕΟΚ) αριθ. 1108/91 ΤΗΣ ΕΠΙΤΡΟΠΗΣ της 30ής Απριλίου 1991 περί καθορισμού ποιοτικών προδιαγραφών για τα βερίκοκα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως της αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 3920/90 (2), και ιδίως το άρθρο 2 παράγραφος 3,

Εκτιμώντας:

ότι ο κανονισμός αριθ. 23 του Συμβουλίου (3), όπως τροποποιήθηκε τελευταία από τον κανονισμό (ΕΟΚ) αριθ. 3596/90 (4), καθορίζει στο παράρτημα ΙΙ/7 τις κοινές ποιοτικές προδιαγραφές για τα βερίκοκα-

ότι σημειώθηκε εξέλιξη στην παραγωγή και την εμπορία των προϊόντων αυτών, ιδίως όσον αφορά τις απαιτήσεις της χονδρικής αγοράς και της καταναλώσεως- ότι πρέπει, συνεπώς, να τροποποιηθούν οι ποιοτικές προδιαγραφές για να ληφθούν υπόψη αυτές οι νέες απαιτήσεις-

ότι οι προδιαγραφές εφαρμόζονται σε όλα τα στάδια εμπορίας- ότι η μεταφορά σε μεγάλη απόσταση, η αποθεματοποίηση για ορισμένη χρονική περίοδο ή οι διάφοροι χειρισμοί τους οποίους υφίστανται τα προϊόντα, μπορούν να προκαλέσουν ορισμένες αλλοιώσεις που οφείλονται στη βιολογική εξέλιξη των προϊόντων αυτών ή στον κατά το μάλλον ή ήττον φθαρτό χαρακτήρα τους- ότι πρέπει, συνεπώς, να ληφθούν υπόψη οι αλλοιώσεις αυτές κατά την εφαρμογή των προδιαγραφών στα στάδια της εμπορίας που ακολουθούν το στάδιο της αποστολής- ότι για τα προϊόντα της κατηγορίας "extra" που πρέπει να αποτελούν αντικείμενο ιδιαίτερα φροντισμένης διαλογής και συσκευασίας, είναι σκόπιμο να ληφθεί υπόψη μόνο η μείωση της φρεσκάδας και της σπαργής-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι ποιοτικές προδιαγραφές για τα βερίκοκα που υπάγονται στον κωδικό ΣΟ 0809 10 00 καθορίζονται στο παράρτημα.

Οι προδιαγραφές αυτές εφαρμόζονται σε όλα τα στάδια εμπορίας, με τους όρους που προβλέπονται από τον κανονισμό (ΕΟΚ) αριθ. 1035/72.

Εντούτοις, στα στάδια που ακολουθούν εκείνο της αποστολής, τα προϊόντα μπορούν αν παρουσιάζουν, σε σχέση με τις προδιαγραφές:

- ελαφρά μείωση της φρεσκάδας και της σπαργής,

- για τα προϊόντα που ταξινομούνται σε άλλες κατηγορίες εκτός από την κατηγορία "extra", ελαφρές αλλοιώσεις που οφείλονται στην εξέλιξή τους και στον κατά το μάλλον ή ήττον φθαρτό χαρακτήρα τους.

Άρθρο 2

Ο κανονισμός (ΕΟΚ) αριθ. 23 τροποποιείται ως εξής:

1. Οι όροι "στα βερίκοκα" που εμφαίνονται στο άρθρο 2 διαγράφονται.

2. Το παράρτημα ΙΙ/7 διαγράφεται.

Άρθρο 3

Ο παρών κανονισμός αρχίζει να ισχύει την 1η Μαΐου 1991. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Απριλίου 1991. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 118 της 20. 5. 1972, σ. 1. (2) ΕΕ αριθ. L 375 της 31. 12. 1990, σ. 17. (3) ΕΕ αριθ. 30 της 20. 4. 1962, σ. 965/62. (4) ΕΕ αριθ. L 350 της 14. 12. 1990, σ. 38.

ΠΑΡΑΡΤΗΜΑ

ΠΟΙΟΤΙΚΕΣ ΠΡΟΔΙΑΓΡΑΦΕΣ ΓΙΑ ΤΑ ΒΕΡΙΚΟΚΑ

1. ΚΑΘΟΡΙΣΜΟΣ ΤΟΥ ΠΡΟΪΟΝΤΟΣ

Οι παρούσες προδιαγραφές αφορούν τα βερίκοκα των ποικιλιών (cultivars) που προέρχονται από την Prunus armeniaca L. και προορίζονται να παραδοθούν στον καταναλωτή νωπά, με εξαίρεση τα βερίκοκα που προορίζονται για τη βιομηχανική μεταποίηση.

ΙΙ. ΔΙΑΤΑΞΕΙΣ ΣΧΕΤΙΚΑ ΜΕ ΤΗΝ ΠΟΙΟΤΗΤΑ

Οι προδιαγραφές έχουν ως αντικείμενο τον καθορισμό των ποιοτήτων που πρέπει να παρουσιάζουν τα βερίκοκα μετά την προετοιμασία και τη συσκευασία.

Α. Ελάχιστα χαρακτηριστικά:

Σε όλες τις κατηγορίες, λαμβανομένων υπόψη των ιδιαίτερων διατάξεων που προβλέπονται για κάθε κατηγορία και για τα όρια ανοχής, τα βερίκοκα πρέπει να είναι:

- ολόκληρα,

- υγιή- αποκλείονται τα προϊόντα με σήψη ή αλλοιώσεις που τα καθιστούν ακατάλληλα για την κατανάλωση,

- καθαρά, πρακτικά απαλλαγμένα από ορατές ξένες ουσίες,

- πρακτικά απαλλαγμένα από ζωικά παράσιτα,

- πρακτικά απαλλαγμένα από αλλοιώσεις που οφείλονται σε ζωικά παράσιτα,

- χωρίς ασυνήθη εξωτερική υγρασία,

- χωρίς ξένη οσμή ή/και γεύση.

Τα βερίκοκα πρέπει να έχουν συλλεγεί επιμελώς. Πρέπει να έχουν αναπτυχθεί επαρκώς και ο βαθμός ωριμότητάς τους να είναι τέτοιος ώστε να επιτρέπει στα βερίκοκα:

- να αντέχουν τη μεταφορά και τη μετακίνηση, και

- να φθάνουν σε ικανοποιητική κατάσταση στον τόπο προορισμού.

Β. Κατάταξη:

Τα βερίκοκα κατατάσσονται σε τρεις κατηγορίες που καθορίζονται κατωτέρω:

i) Κατηγορία "Extra"

Τα βερίκοκα που κατατάσσονται σε αυτή την κατηγορία πρέπει να είναι ανωτέρας ποιότητος. Πρέπει να παρουσιάζουν το σχήμα, την ανάπτυξη και το χρωματισμό που είναι χαρακτηριστικά της ποικιλίας, λαμβανομένης υπόψη της περιοχής παραγωγής. Δεν πρέπει να παρουσιάζουν ελαττώματα με εξαίρεση τις πολύ ελαφρές αλλοιώσεις του φλοιού, με τον όρο ότι δεν βλάπτουν τη γενική εξωτερική εμφάνιση του προϊόντος, την ποιότητά του, τη διατήρησή του και την παρουσίασή του στη συσκευασία.

ii) Κατηγορία Ι

Τα βερίκοκα που κατατάσσονται σε αυτή την κατηγορία πρέπει να είναι καλής ποιότητας. Πρέπει να παρουσιάζουν τα τυπικά χαρακτηριστικά της ποικιλίας, λαμβανομένης υπόψη της περιοχής παραγωγής. Η σάρκα δεν πρέπει να έχει υποστεί οποιαδήποτε φθορά. Τα βερίκοκα μπορούν, εντούτοις, να έχουν τα παρακάτω ελαττώματα υπό την προϋπόθεση ότι αυτά δεν βλάπτουν τη γενική εξωτερική εμφάνιση του προϊόντος, την ποιότητά του, τη διατήρησή του και την παρουσίασή του στη συσκευασία μέσα στα ακόλουθα όρια για κάθε φρούτο:

- ελαφρό ελάττωμα σχήματος ή ανάπτυξης,

- ελαφρό ελάττωμα χρωματισμού,

- ελαφρό ελάττωμα λόγω τριβής,

- ελαφρό ηλιακό έγκαυμα,

- ελαφρά ελαττώματα της επιδερμίδας εντός του ορίου, για κάθε φρούτο, 1 cm μήκους για τα ελαττώματα με επίμηκες σχήμα και 0,5 cm2 συνολικής επιφάνειας για τα άλλα ελαττώματα.

iii) Κατηγορία ΙΙ

Η κατηγορία αυτή περιλαμβάνει τα φρούτα που δεν μπορούν να ταξινομηθούν στις ανώτερες κατηγορίες αλλά ανταποκρίνονται στα ελάχιστα χαρακτηριστικά που καθορίζονται κατωτέρω.

Ο φλοιός τους μπορεί να έχει ελαττώματα με τον όρο ότι διατηρούν τα ουσιώδη χαρακτηριστικά της ποιότητας, διατήρησης και παρουσίασης μέσα στο όριο των 2 cm μήκους για τα ελαττώματα με επίμηκες σχήμα και 1 cm2 για τα άλλα ελαττώματα.

ΙΙΙ. ΔΙΑΤΑΞΕΙΣ ΣΧΕΤΙΚΑ ΜΕ ΤΟ ΜΕΓΕΘΟΣ

Το μέγεθος καθορίζεται από την μέγιστη διάμετρο της ισημερινής τομής. Η ταξινόμηση κατά μέγεθος είναι υποχρεωτική για τις κατηγορίες "Extra" και "Ι".

Για κάθε κατηγορία το ελάχιστο μέγεθος και η μέγιστη απόκλιση για τα φρούτα του ιδίου μεγέθους είναι η εξής:

Κατηγορία Ελάχιστη διάμετρος (mm) Μέγιστη διαφορά μεταξύ των φρούτων του ιδίου μέσου συσκευασίας (mm) Extra 35 5 Ι και ΙΙ

(ταξινομημένα κατά μέγεθος) 30 10 ΙΙ

(μη ταξινομημένα κατά μέγεθος) 30 -

IV. ΔΙΑΤΑΞΕΙΣ ΣΧΕΤΙΚΑ ΜΕ ΤΑ ΟΡΙΑ ΑΝΤΟΧΗΣ

Για τα προϊόντα που δεν πληρούν τις προδιαγραφές της αναφερόμενης κατηγορίας, σε κάθε κιβώτιο γίνονται δεκτά όρια ανοχής όσον αφορά την ποιότητα και το μέγεθος.

Α. Όρια ανοχής όσον αφορά την ποιότητα

i) Κατηγορία "Extra"

5 % κατ' αριθμό ή κατά βάρος βερίκοκων που δεν αντιστοιχούν στα χαρακτηριστικά της κατηγορίας, αλλά είναι σύμφωνα με εκείνα της κατηγορίας Ι ή εμπίπτουν κατ' εξαίρεση στα όρια ανοχής αυτής της κατηγορίας.

ii) Κατηγορία Ι

10 % κατ' αριθμό ή κατά βάρος βερίκοκων που δεν αντιστοιχούν στα χαρακτηριστικά της κατηγορίας, αλλά είναι σύμφωνα με εκείνα της κατηγορίας ΙΙ ή εμπίπτουν κατ' εξαίρεση στα όρια ανοχής αυτής της κατηγορίας.

iii) Κατηγορία ΙΙ

10 % κατ' αριθμό ή κατά βάρος βερίκοκων που δεν αντιστοιχούν στα χαρακτηριστικά της κατηγορίας ούτε στα ελάχιστα χαρακτηριστικά με εξαίρεση, ωστόσο, τα φρούτα που παρουσιάζουν σήψη, έντονες κακώσεις ή οποιαδήποτε άλλη αλλοίωση που τα καθιστούν ακατάλληλα για την κατανάλωση.

Β. Όσον αφορά το μέγεθος

Για όλες τις κατηγορίες 10 % κατ' αριθμό ή κατά βάρος βερίκοκων που αποκλίνουν από το ελάχιστο μέγεθος ή από το μέγεθος που αναφέρεται στο κιβώτιο με όριο 3 cm περισσότερο ή λιγότερο.

V. ΔΙΑΤΑΞΕΙΣ ΣΧΕΤΙΚΑ ΜΕ ΤΗΝ ΠΑΡΟΥΣΙΑΣΗ

Α. Ομοιογένεια

Το περιεχόμενο κάθε κιβωτίου πρέπει να είναι ομοιογενές και να περιέχει μόνο βερίκοκα της ίδιας καταγωγής, ποικιλίας, ποιότητας και μεγέθους (στο μέτρο που, όσον αφορά αυτό το τελευταίο κριτήριο, πραγματοποιείται ταξινόμηση κατά μέγεθος) και, κατηγορίας "Extra", ενιαίου χρωματισμού.

Το εμφανές μέρος του περιεχόμενου του κιβωτίου πρέπει να είναι αντιπροσωπευτικό του συνόλου.

Β. Συσκευασία

Τα βερίκοκα πρέπει να είναι συσκευασμένα με τρόπο ώστε να εξασφαλίζεται η κατάλληλη προστασία του προϊόντος.

Τα υλικά που χρησιμοποιούνται στο εσωτερικό του κιβωτίου πρέπει να είναι καινούρια, καθαρά και από ουσίες που δεν μπορούν να προκαλέσουν εξωτερικές ή εσωτερικές αλλοιώσεις στα προϊόντα. Η χρησιμοποίηση υλικών και ιδίως χαρτιών ή σφραγίδων που περιέχουν εμπορικές ενδείξεις επιτρέπεται με την επιφύλαξη ότι το τύπωμα ή η ετικέτα πραγματοποιούνται με μελάνη ή κόλλα που δεν είναι τοξικά.

Τα κιβώτια πρέπει να είναι απαλλαγμένα από κάθε ξένο σώμα.

Γ. Παρουσίαση

Τα βερίκοκα μπορούν να παρουσιάζονται με έναν από τους ακόλουθους τρόπους:

- σε μικρές συσκευασίες,

- τοποθετημένα σε ένα ή περισσότερα στρώματα χωρισμένα μεταξύ τους,

- χύμα σε συσκευασίες εκτός για την κατηγορία "Extra".

VI. ΔΙΑΤΑΞΕΙΣ ΣΧΕΤΙΚΑ ΜΕ ΤΗ ΣΗΜΑΝΣΗ

Κάθε κιβώτιο πρέπει να φέρει, με στοιχεία συγκεντρωμένα στην ίδια πλευρά, ευανάγνωστα, ανεξίτηλα και ορατά από το εξωτερικό, τις ακόλουθες ενδείξεις:

Α. Αναγνώριση

Συσκευαστής

ή/και

Αποστολέας όνομα και διεύθυνση ή συμβολικά στοιχεία αναγνώρισης που έχουν δοθεί-

ή αναγνωριστεί από μια επίσημη υπηρεσία.

Β. Είδος του προϊόντος

- "Βερίκοκα" εάν το περιεχόμενο δεν είναι ορατό απ' έξω,

- όνομα της ποικιλίας για τις κατηγορίες "Extra" και Ι.

Γ. Καταγωγή του προϊόντος

Χώρα καταγωγής και, ενδεχομένως, ζώνη παραγωγής ή εθνική περιφερειακή ή τοπική ονομασία.

Δ. Εμπορικά χαρακτηριστικά

- Κατηγορία,

- Μέγεθος (περίπτωση καθορισμένου μεγέθους) εκφραζόμενο σε ελάχιστη και μέγιστη διάμετρο.

Ε. Επίσημο σήμα ελέγχου (προαιρετικό).